CELEX: 32019R1123
Language: lv
Date: 2019-03-12 00:00:00
Title: Komisijas Deleģētā regula (ES) 2019/1123 (2019. gada 12. marts), ar ko Regulu (ES) Nr. 389/2013 groza attiecībā uz Kioto protokola otrā saistību perioda tehnisko īstenošanu (Dokuments attiecas uz EEZ.)

2.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 177/63
               
            
         KOMISIJAS DELEĢĒTĀ REGULA (ES) 2019/1123
         (2019. gada 12. marts),
         ar ko Regulu (ES) Nr. 389/2013 groza attiecībā uz Kioto protokola otrā saistību perioda tehnisko īstenošanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 21. maija Regulu (ES) Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu (1) un jo īpaši tās 10. panta 6. punktu,
         tā kā:
         
                     (1)
                  
                  
                     Eiropas Parlamenta un Padomes Direktīvas 2003/87/EK (2) 19. panta 1. punkts prasa, lai visas kvotas, kas piešķirtas no 2012. gada 1. janvāra, tiktu turētas Savienības reģistrā. Šāds Savienības reģistrs sākotnēji tika izveidots ar Komisijas Regulu (ES) Nr. 920/2010 (3).
                  
               
                     (2)
                  
                  
                     Regula (ES) Nr. 920/2010 tika atcelta ar Komisijas Regulu (ES) Nr. 389/2013 (4), ar kuru tika noteiktas vispārīgas, operacionālas un uzturēšanas prasības attiecībā uz Savienības reģistru tirdzniecības periodā, kas sākās 2013. gada 1. janvārī, un nākamajos periodos, attiecībā uz neatkarīgo darījumu žurnālu, ko paredz Direktīvas 2003/87/EK 20. panta 1. punkts, un attiecībā uz reģistriem, ko paredz Eiropas Parlamenta un Padomes Lēmuma 280/2004/EK (5) 6. pants.
                  
               
                     (3)
                  
                  
                     Regulas (ES) Nr. 525/2013 10. panta 1. punkts paredz izveidot reģistrus, lai izpildītu saistības, kas izriet no Kioto protokola. Regula (ES) Nr. 389/2013 reglamentē arī šo reģistru darbību.
                  
               
                     (4)
                  
                  
                     Apvienoto Nāciju Organizācijas Vispārējās konvencijas par klimata pārmaiņām Pušu konference, kas vienlaikus ir Kioto protokola pušu sanāksme, ir pieņēmusi Dohas grozījumu, ar ko nosaka Kioto protokola otro saistību periodu no 2013. gada 1. janvāra līdz 2020. gada 31. decembrim (“Dohas grozījums”). Savienība Dohas grozījumu ir apstiprinājusi ar Padomes Lēmumu (ES) 2015/1339 (6). Kioto protokola Dohas grozījums ir jāīsteno Savienības reģistrā un valstu Kioto protokola reģistros. Tomēr relevantie noteikumi būtu jāpiemēro tikai no dienas, kurā stājas spēkā Kioto protokola Dohas grozījums.
                  
               
                     (5)
                  
                  
                     ES emisijas kvotu tirdzniecības sistēmā, kas izveidota ar Direktīvu 2003/87/EK, piedalās arī Norvēģija un Lihtenšteina, bet tās nav Kioto protokola otrā saistību perioda kopīgās izpildes nolīguma (7) puses. Tāpēc otrā saistību perioda beigās, kā paredz Regulas (ES) Nr. 525/2013 10. panta 6. punkts, būtu jāizveido īpaša klīringa procedūra.
                  
               
                     (6)
                  
                  
                     Visas darbības, kas nepieciešamas attiecībā uz ES emisijas kvotu tirdzniecības sistēmas trešo tirdzniecības periodu no 2013. līdz 2020. gadam, būtu jāpabeidz saskaņā ar Komisijas Regulas (ES) Nr. 389/2013 noteikumiem. Tā kā Direktīva 2003/87/EK paredz iespēju izmantot saskaņā ar Kioto protokolu izveidotos starptautiskos kredītus, minētā regula minētajām darbībām būs piemērojama arī turpmāk līdz 2023. gada 1. jūlijam, kad noslēdzas Kioto protokola otrā saistību perioda saistību izpildes papildu periods. Lai nodrošinātu skaidrību par noteikumiem, kas piemērojami visām darbībām, kuras saistītas ar trešo tirdzniecības periodu saskaņā ar Direktīvu 2003/87/EK, kas grozīta ar Eiropas Parlamenta un Padomes Direktīvu 2009/29/EK (8), no vienas puses, un noteikumiem, kas piemērojami visām darbībām, kuras saistītas ar ceturto tirdzniecības periodu saskaņā ar Direktīvu 2003/87/EK, kas grozīta ar Eiropas Parlamenta un Padomes Direktīvu (ES) 2018/410 (9), no otras puses, ir vietā attiecīgi ierobežot to Regulas (ES) Nr. 389/2013 noteikumu piemērošanas jomu, kuri arī pēc šīs regulas stāšanās spēkā būs piemērojami darbībām, kas saistītas ar trešo tirdzniecības periodu,
                  
               IR PIEŅĒMUSI ŠO REGULU.
         
            1. pants
            Regulā (ES) Nr. 389/2013 iekļauj šādu 73.h pantu:
            
               
                  “73.h pants
                  Klīringa process valstīm, kuras nav kopīgās izpildes nolīguma puses
                  
                     1.   Centrālais administrators sešu mēnešu laikā no 2013.–2020. gada tirdzniecības perioda slēgšanas aprēķina klīringa vērtību valstīm, kuras nav kopīgās izpildes nolīguma puses, no vispārīgo kvotu kopējā daudzuma, ko par 2013.–2020. gada periodu nodevuši šīs valsts administratora administrētie operatori, atņemot daudzumu, kas ir vienāds ar ES ETS kvotu daudzumu, kurš izriet no minētās valsts iekļaušanas ES ETS uz 2013.–2020. gada tirdzniecības periodu.
                  
                  
                     2.   Centrālais administrators par 1. punktā paredzētā aprēķina rezultātu informē valsts administratorus.
                  
                  
                     3.   Centrālais administrators piecu darbdienu laikā no 2. punktā izklāstītā paziņojuma katrai valstij, kam klīringa vērtība ir pozitīva, no ETS centrālā klīringa konta Savienības reģistrā uz KP puses turējuma kontu KP reģistrā pārskaita tādu AAU daudzumu, kas ir vienāds ar klīringa vērtību, kura aprēķināta saskaņā ar 1. punktu.
                  
                  
                     4.   Piecu darbdienu laikā no 2. punktā minētā paziņojuma saņemšanas katrs KP reģistra administrators, kura valsts klīringa vērtība ir negatīva, uz ETS centrālo klīringa kontu Savienības reģistrā pārskaita tādu AAU daudzumu, kas ir vienāds ar saskaņā ar 1. punktu aprēķinātās klīringa vērtības pozitīvo ekvivalentu.
                  
                  
                     5.   Pirms šā panta 3. un 4. punktā minētā pārskaitījuma izdarīšanas attiecīgais valsts administrators vai centrālais administrators vispirms pārskaita tādu AAU skaitu, kāds vajadzīgs, lai segtu ieturējumu, ko saskaņā ar Regulas (ES) Nr. 525/2013 10. panta 1. punktu piemēro AAU pirmreizējiem starptautiskajiem pārskaitījumiem.
                  
                  
                     6.   Centrālais administrators sešu mēnešu laikā no 2013.–2020. gada tirdzniecības perioda slēgšanas aprēķina klīringa vērtību valstīm, kuras nav kopīgās izpildes nolīguma puses, no vispārīgo kvotu kopējā daudzuma, ko par 2013.–2020. gada periodu nodevuši šīs valsts administratora administrētie gaisakuģu operatori, atņemot daudzumu, kas ir vienāds ar gaisakuģu operatoru verificētajām emisijām, kuras ietvertas attiecīgās valsts UNFCCC nacionālajā inventarizācijas pārskatā.
                  
                  
                     7.   Centrālais administrators par 6. punktā paredzētā aprēķina rezultātu informē valsts administratorus.
                  
                  
                     8.   Piecu darbdienu laikā no 7. punktā minētā paziņojuma saņemšanas katrs KP reģistra administrators, kura valsts klīringa vērtība ir pozitīva, uz ETS centrālo klīringa kontu Savienības reģistrā pārskaita tādu AAU daudzumu, kas ir vienāds ar klīringa vērtību, kura aprēķināta saskaņā ar 6. punktu.
                  
                  
                     9.   Centrālais administrators piecu darbdienu laikā no 7. punktā izklāstītā paziņojuma katrai valstij, kam klīringa vērtība ir negatīva, no ETS centrālā klīringa konta Savienības reģistrā uz KP puses turējuma kontu KP reģistrā pārskaita tādu AAU daudzumu, kas ir vienāds ar saskaņā ar 6. punktu aprēķinātās klīringa vērtības pozitīvo ekvivalentu.
                  
                  
                     10.   Pirms šā panta 8. un 9. punktā minētā pārskaitījuma izdarīšanas attiecīgais valsts administrators vai centrālais administrators vispirms pārskaita tādu AAU skaitu, kāds vajadzīgs, lai segtu ieturējumu, ko saskaņā ar Regulas (ES) Nr. 525/2013 10. panta 1. punktu piemēro AAU pirmreizējiem starptautiskajiem pārskaitījumiem.”
                  
               
            
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no dienas, kad Komisija Eiropas Savienības Oficiālajā Vēstnesī publicē paziņojumu par Kioto protokola Dohas grozījuma stāšanos spēkā.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 12. martā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 165, 18.6.2013., 13. lpp.
         
         
            (2)  Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK (OV L 275, 25.10.2003., 32. lpp.).
         
            (3)  Komisijas 2010. gada 7. oktobra Regula (ES) Nr. 920/2010 par standartizētu un drošu reģistru sistēmu saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK (OV L 270, 14.10.2010., 1. lpp.).
         
            (4)  Komisijas 2013. gada 2. maija Regula (ES) Nr. 389/2013, ar ko izveido Savienības reģistru saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK un Lēmumu Nr. 406/2009/EK un atceļ Komisijas Regulu (ES) Nr. 920/2010 un Regulu (ES) Nr. 1193/2011 (OV L 122, 3.5.2013., 1. lpp.).
         
            (5)  Eiropas Parlamenta un Padomes 2004. gada 11. februāra Lēmums Nr. 280/2004/EK par monitoringa mehānismu attiecībā uz siltumnīcas efektu izraisošo gāzu emisiju un par Kioto protokola īstenošanu Kopienā (OV L 49, 19.2.2004., 1. lpp.).
         
            (6)  Padomes 2015. gada 13. jūlija Lēmums (ES) 2015/1339 par to, lai Eiropas Savienības vārdā noslēgtu Apvienoto Nāciju Organizācijas Vispārējai konvencijai par klimata pārmaiņām pievienotā Kioto protokola Dohas grozījumu, un no tā izrietošo saistību kopīgu izpildi (OV L 207, 4.8.2015., 1. lpp.).
         
            (7)  Padomes 2015. gada 13. jūlija Lēmums (ES) 2015/1340 par to, lai Eiropas Savienības vārdā noslēgtu Nolīgumu starp Eiropas Savienību un tās dalībvalstīm, no vienas puses, un Islandi, no otras puses, par Islandes dalību Eiropas Savienības, tās dalībvalstu un Islandes saistību kopīgajā izpildē Apvienoto Nāciju Organizācijas Vispārējai konvencijai par klimata pārmaiņām pievienotā Kioto protokola otrajā saistību periodā (OV L 207, 4.8.2015., 15. lpp.).
         
            (8)  Eiropas Parlamenta un Padomes 2009. gada 23. aprīļa Direktīva 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu (OV L 140, 5.6.2009., 63. lpp.).
         
            (9)  Eiropas Parlamenta un Padomes 2018. gada 14. marta Direktīva (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).